ลือกันให้แซด
ลุ้น 1,100 จุด
20 ส.ค. 2554

ลุ้น 1,100 จุด 
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 11 เม.ย. 2554 
...ตลาดหุ้นสัปดาห์ที่ผ่านมา ทำขึ้นไปจ่อ 1,100 จุด ไปลุ้น 2 วันทำการที่เหลือก่อนหยุดยาวสงกรานต์ จะถึงหรือไม่ ... นักลงทุนส่วนใหญ่หยุดไปเที่ยวกันแล้ว เหลือแต่ต่างชาติที่เฝ้าตลาดอยู่
...ดัชนีวันศุกร์ (8 เม.ย.) ปิด 1,082.69 จุด ร่วง 6.52 จุด มูลค่าซื้อขาย 38,043 ล้านบาท 
...ต่างชาติซื้อเบาลงเหลือ 831 ล้านบาท ... ขณะที่สถาบันขาย 1,306 ล้านบาท 
...หุ้น PAE (พี.เอ.อี.ประเทศไทย) เล่นกันเพลินเก็งกำไรหนักไปนิ้ด โดนซะแล้วตั้งแต่วันนี้29 เม.ย. ต้องวางเงินสดก่อนซื้อทั้งหมด
...แพร่สะพัดในวงการโบรกเกอร์ ว่า 3 เสือค่ายซีจีเอส (คันทรี่ กรุ๊ป) เริ่มอึดอัดใจขยับขยายหาที่ลงใหม่ งานนี้ถ้า “เสี่ยไมค์สดาวุธ เตชะอุบล” ไม่กระโดดลงมาคุยรับรองเสียของใหญ่ชัวร์ ... แว่วๆ ว่า 2 ใน 3 เสือดอดไปคุยกับหลายเจ้าแล้ว
...ไหนๆ CGS ก็จ่ายปันผลครั้งแรกในรอบ 11 ปีแล้ว “เสี่ยไมค์” ใจป้ำจัดไปจ่ายเพิ่มให้เป็น 11 สต. ตามที่ผู้ถือหุ้นรายย่อยร้องขอ 
...พูดกันให้แซดในหมู่นักลงทุนถึงสัญญาความร่วมมือระหว่างอาร์เซลอร์มิตตัล (AM) กับ จีสตีล (GSTEEL) เป็นสัญญาที่เอาเปรียบ GSTEEL ... เพราะนอกจาก AM ได้ของดีราคาถูกแล้ว ยังคิดดอกเบี้ยจากเงินที่ใส่เข้ามาสูงลิ่ว 12% ไม่นับค่าธรรมเนียมการให้ความช่วยเหลือทางธุรกิจ (ค่าฟี) อีก 2% จากยอดขายสูงสุดไม่เกิน 1,200 ล้านบาท น้อยซะเมื่อไร ...รีดเลือดปูแบบนี้กลัวเหมือนกรณี “เป๊ปซี่เสริมสุข” แต่ถ้าผ่อนผันสัญญาทาสได้ รับรองผู้ถือหุ้นน้อยใหญ่ ยินดีปูพรมแดงต้อนรับเต็มที่